ออกกติกาปฏิวัติวงการหุ้น
สั่งที่ปรึกษาทำบทวิจัยตัวไอพีโอ1-2ปีบล.ต้องวิเคราะห์ตัวที่มียอดเทรดมาก
14 พ.ค. 2555

สั่งที่ปรึกษาทำบทวิจัยตัวไอพีโอ1-2ปีบล.ต้องวิเคราะห์ตัวที่มียอดเทรดมาก
สมาคม บล.ชง ก.ล.ต.ออกเกณฑ์บังคับที่ปรึกษาการเงินทำบทวิเคราะห์หุ้นไอพีโอนาน 2 ปี ให้โบรกเกอร์เพิ่มบทวิจัยหุ้นที่มียอดซื้อขายสูง คุมนักวิเคราะห์ทำไม่เกิน 15 บริษัท
นางภัทธีรา ดิลกรุ่งธีระภพ นายกสมาคมบริษัทหลักทรัพย์ เปิดเผยว่า ในช่วงต้นเดือน มิ.ย.นี้ สมาคมจะเสนอหลักเกณฑ์ในการยกระดับคุณภาพบทวิเคราะห์หลักทรัพย์ให้สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และตลาดหลักทรัพย์แห่งประเทศไทย (ตลท.) พิจารณา ก่อนที่ ก.ล.ต.จะสรุปหลักเกณฑ์ทั้งหมดและออกเป็นประกาศบังคับใช้ต่อไป
ในเบื้องต้นสมาคมจะเสนอให้ ก.ล.ต.ออกหลักเกณฑ์เพิ่มเติม คือ ให้บริษัทหลักทรัพย์ (บล.) ที่เป็นที่ปรึกษาทางการเงินในการนำหุ้นเสนอขายให้กับประชาชนทั่วไปครั้งแรก (ไอพีโอ) ต้องจัดทำบทวิเคราะห์หุ้นดังกล่าวต่อเนื่องเป็นระยะเวลา 12 ปี หลังจากที่หุ้นเข้าซื้อขายในตลาดหลักทรัพย์แล้ว เพื่อติดตามดูว่าหุ้นไอพีโอมีพัฒนาการอย่างไรบ้าง และเป็นการปรับปรุงข้อมูลให้นักลงทุนได้ใช้ตัดสินใจลงทุน ขณะที่โบรกเกอร์สามารถใช้โอกาสนี้ติดตามผลงานตัวเองได้
ขณะเดียวกันจะเสนอให้ บล.แต่ละแห่งจัดทำบทวิเคราะห์ครอบคลุมหุ้นที่มีมูลค่าการซื้อขายสูงๆ เช่น กรณีมีคำสั่งซื้อขายผ่านจำนวนมาก ไม่ว่าจะเป็นหุ้นขนาดใหญ่หรือเล็ก เพื่อให้นักลงทุนมีข้อมูลตัดสินใจลงทุน
นอกจากนี้ สมาคมเห็นว่าปัจจุบันนักวิเคราะห์ต่อคนทำบทวิเคราะห์จำนวนมากเกินไป ซึ่งอาจส่งผลต่อคุณภาพได้ ดังนั้นจึงเสนอให้ ก.ล.ต.ออกเกณฑ์กำหนดให้ชัดเจนว่า นักวิเคราะห์ 1 คนสามารถทำบทวิเคราะห์ได้ไม่เกินกี่บริษัท ซึ่งจากการหารือกับสมาชิกเบื้องต้นเห็นว่านักวิเคราะห์ 1 คน ไม่ควรทำเกิน 15 บริษัท ซึ่งสอดคล้องกับความเห็นของ ก.ล.ต. แต่คงต้องพิจารณาอีกครั้งก่อนสรุปตัวเลขที่ชัดเจนว่าจำนวนที่เหมาะสมอย่างไร
สำหรับหลักเกณฑ์ที่กำหนดให้ บล.จัดทำบทวิเคราะห์ตามส่วนแบ่งตลาดของโบรกเกอร์นั้น สมาคมเห็นว่าอาจเป็นหลักเกณฑ์ที่ละเอียดเกินไปและไม่สอดคล้องกับธุรกิจหลักทรัพย์ที่พัฒนาการให้คำแนะนำการลงทุนไปในเชิงกลยุทธ์มากขึ้น และอาจทำให้ผู้ปฏิบัติรู้สึกอึดอัดได้ จึงอยากให้ ก.ล.ต.ออกหลักเกณฑ์ในลักษณะที่มีความยืดหยุ่นมากขึ้น และมุ่งเน้นไปที่คุณภาพมากกว่าการกำหนดจำนวนบทวิเคราะห์
ด้านแผนการยกระดับคุณภาพของผู้ประกอบวิชาชีพหลักทรัพย์ สมาคมมีหลายแนวทาง โดยในส่วนของเจ้าหน้าที่การตลาด (มาร์เก็ตติง) จะมีการจัดหลักสูตรอบรมต่อเนื่องเพื่อเพิ่มคุณวุฒิและการให้บริการที่หลากหลายขึ้นจนสามารถก้าวไปสู่การเป็น “ผู้แนะนำการลงทุน” ขณะเดียวกันจะมีการจัดอบรมมาร์เก็ตติงใหม่ 400 คน เพื่อป้อนเข้าสู่อุตสาหกรรมในปีนี้ ส่วนพนักงานแบ็กออฟฟิศก็จะมีการจัดอบรมให้มีความชำนาญในเรื่องการชำระราคามากขึ้น
นายสมบัติ นราวุฒิชัย เลขาธิการสมาคมนักวิเคราะห์หลักทรัพย์ กล่าวว่า เห็นด้วยกับสมาคมที่จะให้ บล.ที่เป็นที่ปรึกษาทางการเงินทำบทวิเคราะห์หุ้นไอพีโอต่อเนื่อง 1-2 ปี เพราะควรรับผิดชอบต่อนักลงทุนที่เข้ามาจองซื้อหุ้นระยะหนึ่ง แต่อยากเสนอให้ผู้ที่มีส่วนเกี่ยวข้องกับการจัดจำหน่ายหุ้นไอพีโอเข้าไปมีส่วนรับผิดชอบในการทำบทวิเคราะห์ด้วย ซึ่งอาจหลักเกณฑ์ให้ชัดเจนว่าต้องเป็นผู้จัดจำหน่ายหุ้นมูลค่าเท่าใด หรือจัดจำหน่ายให้นักลงทุนจำนวนกี่รายที่มีหน้าที่ต้องทำบทวิเคราะห์
ขณะที่การทำบทวิเคราะห์หุ้นที่มีมูลค่าการซื้อขายสูงนั้น มองว่าเป็นเรื่องที่ดีและโบรกเกอร์สามารถดำเนินการได้ แต่อาจต้องให้เวลาฝ่ายวิเคราะห์ศึกษาข้อมูลของบริษัทที่จะทำบทวิเคราะห์สักระยะ 
สำหรับการกำหนดจำนวนบทวิเคราะห์ต่อนักวิเคราะห์ 1 คนนั้น สมาคมนักวิเคราะห์เห็นว่าหากเป็นอุตสาหกรรมเดียวควรกำหนดจำนวนบทวิเคราะห์ขั้นสูงต่อคนไม่เกิน 12-15 บริษัท แต่หากเป็นหลายอุตสาหกรรมควรไม่เกิน 10-12 บริษัท เพราะการเก็บข้อมูลจะยากกว่าและใช้เวลามากกว่า